WHA ตั้งบ.ร่วมทุน “บีไอจี ดับบลิวเอชเอฯ” รุกธุรกิจก๊าซอุตสาหกรรม
WHA ตั้งบ.ร่วมทุน "บีไอจี ดับบลิวเอชเอฯ" รุกธุรกิจก๊าซอุตสาหกรรม
27 ส.ค. 2563

บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า บริษัทย่อยของบริษัท ซึ่งเป็นผู้นำในการพัฒนานิคมอุตสาหกรรมของไทย ได้แก่ บริษัท ดับบลิวเอชเอ อินดัสเตรียล ดีเวลลอปเมนท์ จำกัด (มหาชน) ได้ร่วมจัดตั้งบริษัทเพื่อการร่วมทุนกับ บริษัท บางกอกอินดัสเทรียลแก๊ส จำกัด (บีไอจี) ผู้นำนวัตกรรมก๊าซอุตสาหกรรมครบวงจรของประเทศไทย
โดย บีไอจีและดับบลิวเอชเออินดัสเตรียล ดีเวลลอปเมนท์ได้ร่วมจัดตั้งบริษัทใหม่ ได้แก่ บริษัท บีไอจี ดับบลิวเอชเอ อินดัสเทรียลแก๊ส จำกัด (BIG WHA) เพื่อผลิตและจำหน่ายก๊าซอุตสาหกรรมผ่านระบบเครือข่ายท่อส่งก๊าซ ด้วยทุนจดทะเบียน 1,000,000 บาท ภายใต้สัญญาร่วมทุนเพื่อสร้างโรงงานผลิตก๊าซอุตสาหกรรมและระบบท่อส่งก๊าซในนิคมอุตสาหกรรมอีสเทิร์นซีบอร์ด (ESIE) เป็นแห่งแรก เพื่อให้บริการกลุ่มลูกค้าที่ต้องการใช้ไนโตรเจน พร้อมมีแผนขยายธุรกิจบริการไปยังนิคมอุตสาหกรรมอื่น ๆ ของดับบลิวเอชเอในประเทศไทยในระยะยาว
ทั้งนี้ บริษัท ดับบลิวเอชเอ อินดัสเตรียล ดีเวลลอปเมนท์ จำกัด (มหาชน) ถือหุ้น 49% ของจำนวนหุ้นทั้งหมด และ บริษัทบางกอกอินดัสเทรียลแก๊ส จำกัด ถือหุ้น 51% ของจำนวนหุ้นทั้งหมด